V8-motor

V8-motoren er en fransk oppfinnelse som ble patentert i Frankrike i 1902. Denne motoren, som lød navnet Antoinette, hadde til og med bensininnsprøytning. Den ble i begynnelsen brukt i konkurransebåter og tidlige fly. Den består av åtte sylindre satt i en V-form, med fire sylindre på hver side.
V8-motoren hadde sin storhetstid på 50- til 70-tallet i USA. Den finnes i både diesel- og bensinutgaver. V8-motoren er kjent for sin dype buldring på tomgang og høye dyriske brøl på høye turtall. Dens motorlyd er verdenskjent og ettertraktet og brukes ofte som lydeffekter i biljakter i filmer. Motorlyden går ofte under kallenavnet «Tiger roar» (tigerbrøl) eller «Waking the beast» (Vekke beistet).

Mulige veivakselkonfigurasjoner

Det er imidlertid bare motorer med såkalt "crossplane" veivaksel som får denne lyden. Den er en av to mulige veivaksel-konfigurasjoner for V8-motoren, og innebærer at de fire veivtappene står i hver sin retning med 90 graders mellomrom. Dette gir en myk og vibrasjonsfri gange. Den første motoren som hadde denne konfigurasjonen kom fra Cadillac i 1923.
Den andre mulige veivaksel-konfigurasjonen kalles "flatplane" og er i prinsippet lik den som står i firesylindrete motorer, dog med forlengede veivtapper. Tidlige V8-motorer har slik veivaksel, og noen sportslige utgaver av V8-motoren bruker den enda. Kjente eksempler er Ferrari og Cosworth. Lyden på disse motorene kan beskrives som noe ala en 4-sylindret motor som går på dobbelt turtall av det faktiske. Den gir noe mer vibrasjoner enn crossplane-veivakselen, men har den fordelen at den kan gjøres lettere ettersom den ikke har det samme behovet for motvekter.
Begge konfigurasjoner gir jevne tenningsimpulser forutsatt en sylindervinkel på 90 grader, som er den naturlige vinkelen for en V8-motor.

Historie

I 1908 produserte flere franske bedrifter motortypen, bl.a. DeDion, som leverte begrenset volum av denne. De presenterte denne V8-motoren på en industrimesse i New York i 1912, og fikk dermed leveranser til USA. Dette ansporet amerikansk industri til å følge etter, og i 1914, juli, kunne Cadillac presentere(1915 modellen) sitt første V8 kjøretøy(5,5L). I 1916 fulgte Oldsmobile opp med sin (4L). I 1919 kom Chevrolet med sin versjon (4,7L). Denne kuttet Chevrolet senere ut da de ble en del av General Motors for å produsere økonomikjøretøy i konkurranse med Ford Det var forøvrig Ford som kom med den første V8-motoren som var i en prisklasse som kunne kjøpes av folk flest. Denne sideventilerte konstruksjonen kom i 1932, og ble brukt til 1953 da den første toppventilerte V8'eren fra Ford kom. Denne motoren var også den første V8-motoren som hadde en motorblokk som var støpt i et stykke.

Annet

De amerikanske V8-motorene var tidligere kjent for å bruke mye drivstoff, men også for å kunne levere store mengder kraft i forhold til motorstørrelsen og sylindervolum. Med store V8-motorer med 5 liter eller mer i sylindervolum så vil bilen faktisk vri seg litt til siden når sjåføren plutselig gir fullt gasspådrag. Dette kommer av den store kinetiske verdien fra omdreiningssyklusen til alle stemplene som settes i sving i motoren (Newtons 3. lov).

Bruksområder

De bilene som idag pleier å ha V8-motorer er som oftest store vare-, pickup- og sportsbiler, men det hender også at andre biler blir utstyrt med V8-motorer. 
Den blir også mye brukt i motorsport. V8-motoren er obligatorisk i NASCAR billøp, og er også veldig populær blant terrengbilentusiaster. Fra og med 2006-sesongen er V8-motoren obligatorisk i Formel 1 . Man kan relativt enkelt hente ut store mengder hestekrefter fra en V8-motor, ettersom den kan ha meget store volum uten at det går ut over balansen i konstruksjonen. Til sammenligning kan ikke en 4-sylindret motor være større enn 3 liter hvis den skal gå på høyere turtall.
V8-motorer er vanlige i store lastebiler. Et utpreget eksempel er Svenske Scania som i en årrekke har sverget til V8-motorer i sine toppmodeller. Deres nåværende toppmodell R730 er verdens nest sterkeste lastebil. 
Andre lastebiler som kan ha V8-motor er blant annet Mercedes, Iveco og M.A.N., i tillegg til mange Amerikanske lastebilmerker.
V8-motoren er også mye brukt i diverse tungt utstyr som f.eks dumpere og hjullastere
Det finnes også landbrukstraktorer som er utstyrt med V8-motor fra fabrikk.
Mange V6-motorer er bygd på V8-konstruksjoner, særlig Amerikanske.